

Breznica 3, 4274 Žirovnica

tel.: 04 5809 100, fax: 04 5809 109

e-mail: obcina@zirovnica.si

## Številka: 011-0006/2018 - 13

Datum: 22.03.2021

**Z A P I S N I K**

**13. seje ODBORA ZA PROSTOR, VARSTVO OKOLJA IN GOSPODARSKO INFRASTRUKTURO**

ki je bila **v ponedeljek, 22.03.2021, ob 17.30 uri,** v prostorih Občine Žirovnica na Breznici 3.

**Prisotni člani odbora:** Ciril Dolar Čiro, Mojca Vene, Miran Dolar, Tatjana Mulej

**Opravičeno odsotni:** Nino Rejc

**Ostali prisotni:** župan Leopold Pogačar, Monika Kusterle, Petra Žvan, Tea Femc, Marija Lužnik in Helena Čadež

**Prisotni poročevalci:** Gregor Jarkovič - MIR, Ivo Kejžar – Ipsum d.o.o., Uroš Bučar – Jeko d.o.o. in Igor Petek – Ekogor

Namestnica predsednika je uvodoma pozdravila vse prisotne in ugotovila, da je komisija sklepčna. Na glasovanje je dala predlog:

**Točka Ocena izvajanja Občinskega programa varnosti Občine Žirovnica ter Poročilo o delu Medobčinskega inšpektorata in redarstva Občin Jesenice, Gorje, Kranjska Gora in Žirovnica za leto 2020 in Poročilo o delu PP Jesenice za leto 2020 se prestavi na točko 2, vse ostale pa se ustrezno preštevilčijo.**

PRISOTNI: 4

ZA: 4

Proti: 0

Predlog je bil sprejet.

Namestnica predsednika je dala na glasovanje naslednji:

**D N E V N I R E D :**

1. **Potrditev zapisnika 12. seje Odbora za prostor, varstvo okolja in gospodarsko infrastrukturo**
2. **Ocena izvajanja Občinskega programa varnosti Občine Žirovnica ter Poročilo o delu**

**Medobčinskega inšpektorata in redarstva Občin Jesenice, Gorje, Kranjska Gora in Žirovnica za leto 2020 (poročevalec Gregor Jarkovič) in Poročilo o delu PP Jesenice za leto 2020**

1. **Zaključni račun Proračuna Občine Žirovnica za leto 2020**
2. **Razvojni program občine Žirovnica 2030 (poročevalka Slavka Zupan)**
3. **Predlog Odloka o programu opremljanja stavbnih zemljišč in merilih za odmero**

**komunalnega prispevka za območje OPPN Žirovnica - novi center - ŽI2 (1. obravnava) (poročevalec**

**Ivo Kejžar)**

1. **Predlog Odloka o programu opremljanja stavbnih zemljišč in merilih za odmero**

**komunalnega prispevka za območje OPPN Selo jug SE 3 (1. obravnava) (poročevalec Ivo Kejžar)**

1. **Uveljavitev spremembe cene za obdelavo mešanih komunalnih odpadkov v občini**

**Žirovnica (poročevalca Uroš Bučar in Igor Petek)**

1. **Informacije:**

**-Poročilo o izvajanju lokalnega energetskega koncepta Občine Žirovnica za leto 2020**

**(poročevalec Miha Marinšek)**

1. **Vprašanja in pobude**

PRISOTNI: 4

ZA: 4

Proti: 0

Dnevni red je bil sprejet.

# AD 1. Potrditev zapisnika 12. redne seje Odbora za prostor, varstvo okolja in gospodarsko infrastrukturo

Na zapisnik ni bilo pripomb, zato je namestnica predsednika dala na glasovanje naslednji:

**S K L E P štev. 61:**

**Potrdi se zapisnik 12. redne seje Odbora za prostor, varstvo okolja in gospodarsko infrastrukturo.**

PRISOTNI: 4

ZA: 4

PROTI: 0

Sklep je bil sprejet.

# AD 2. Ocena izvajanja Občinskega programa varnosti Občine Žirovnica ter Poročilo o delu

# Medobčinskega inšpektorata in redarstva Občin Jesenice, Gorje, Kranjska Gora in Žirovnica za leto 2020 in Poročilo o delu PP Jesenice za leto 2020

Župan je podal uvodno pojasnilo na gradivo.

Gregor Jarkovič vodja MIR je predstavil Oceno izvajanja Občinskega programa varnosti Občine Žirovnica in izpostavil nekaj podatkov za vsak segment posebej. Predstavil je skupno poročilo o delu MIR in izpostavil nekaj podatkov vezanih na občino Žirovnica.

Namestnica predsednika je odprla razpravo.

Tatjana Mulej opaža, da se je stanje glede pobiranja pasjih iztrebkov v občini izboljšalo.

- Na Cesarski cesti s strani redarstva ni zasledila nobenega nadzora nad vozniki avtomobilov. Namreč občina je zaprla cesto za lokalni promet, vendar dnevno na tej cesti srečuje najmanj enega ali več voznikov. Opozorila je, da bi bilo potrebno več nadzora.

- Posegi v naravo: Od Bohinca v Smokuču proti glavni cesti oz. pravokotno pred obzidjem je ena poljska pot. Na tej poti se pojavljajo avtomobili, čeprav je pot namenjena kmetijski mehanizaciji. Na tej cesti je na novo nasut material in cesta postaja vedno bolj široka.

Gregor Jarkovič je podal pojasnilo: pasji iztrebki: ko se pojavi redarski avto, vsak pobere iztrebek za svojim psom. Sami tudi opažajo izboljšanje v vseh občinah. Zadevo bodo v bodoče izpostavili tudi medijsko.

Glede poljske poti, bodo zadevo preverili in bodo videli, v čem je težava.

Župan je pojasnil, da je pot javno dobro in ni nobene omejitve za noben promet.

Namestnica predsednika je dala na glasovanje naslednji:

SKLEP št. 62:

**Odbor za prostor, varstvo okolja in gospodarsko infrastrukturo je obravnaval** **Oceno izvajanja Občinskega programa varnosti Občine Žirovnica ter Poročilo o delu Medobčinskega inšpektorata in redarstva Občin Jesenice, Gorje, Kranjska Gora in Žirovnica za leto 2020 in predlaga Občinskemu svetu, da sprejme sklep, kot je naveden v gradivu.**

PRISOTNI: 4

ZA: 4

PROTI: 0

Sklep je bil sprejet.

# AD 3. Zaključni račun Proračuna Občine Žirovnica za leto 2020

Župan je podal pojasnilo na pripravljeno gradivo in izpostavil nekaj podatkov.

Mojca Vene: Posebni del, str 36: Vzdrževanje občinskih cest: Naveden je znesek 217 tisoč EUR na mesec. Ker gre za visok znesek, je zaprosila za dodatno pojasnilo. Predlagala je, da bi se obrazložitev mogoče razdelilo vsaj po grupah.

Marija Lužnik je pojasnila, da za vzdrževanje občinskih cest vsak mesec pride račun za vsa vzdrževana dela in je zelo nadrobljeno in razdeljeno, zato bi bilo težko pisati razdrobljeno. Običajno to nismo delali. Za naprej se bo pazilo in se bo predlog upoštevalo. Večje postavke bi se lahko dale posebej.

Miran Dolar: realizacija investicij: Investicije so bile realizirane samo v 2/3 deležu. Zakaj se to tako vleče? Kakšna so opažanja? Ali se pri nekaterih zadevah namerno zavlačuje? Ali obstajajo objektivni razlogi? Ali je krivda v naših službah?

Župan je podal pojasnilo po investicijah: - pri pločniku in AP 2 faza, so se zadeve odvijale zelo počasi. Gre za državni projekt, občina ima podpisan sporazum, sredstva so bila že v državnem proračunu, nato so bila vzeta ven. Sedaj so sredstva prišla zopet nazaj. Trenutno je vprašanje posega v zemljišča, zato bodo na občini potekali sestanki z lastniki zemljišč, da se bo videlo, kje so težave. V preteklosti je šel projekt v proračun in iz proračuna, kar je vzelo veliko časa.

- Obvoznica Vrba: projektant je bil izbran, tako da se bodo postopki nadaljevali. V preteklosti je projekt upočasnil postopek sprejetja OPN.

- Most v Piškovci: težave so bile z nosilci urejanja prostorov (postopki pridobivanja soglasij so zelo dolgi).

- Parkirišče Rodine: Leto in pol sta projekt usklajevala med seboj ZVKD in DRSC. Zakon določa eno stvar, kultura pa vztraja pri drugem. Prišli smo do točke, da je vložena zahteva za pridobitev gradbenega dovoljenja. Dejansko je pri vseh zadevah, kjer se posega v prostor, časovni problem. Včasih imamo problem z lastniki zemljišč.

Miran Dolar je menil, da smo zelo birokratizirana država, vse od občine do države, ker se za vsako zadevo išče vsa dovoljenja. Ali se te pripombe kje zbirajo? Ali so spremembe sploh predlagane?

Župan je povedal, da na vsako spremembo zakonodaje, ki je v javni obravnavi, občina vedno poda pripombe, v kolikor jih ima. Tudi občina ima svojo birokracijo, vendar zakonodaja in predpisi tako zahtevajo. Težava je, ko pride Računsko sodišče in sledijo samo črki zakona, zato mora temu slediti tudi občina.

Tatjana Mulej je povedala, da je trenutno javna razprava o birokratizaciji. Smo edinstvena država, ki ima toliko predpisov na posameznega prebivalca.

Namestnica predsednika je dala na glasovanje naslednji:

SKLEP št. 63:

**Odbor za prostor, varstvo okolja in gospodarsko infrastrukturo je obravnaval Zaključni račun Proračuna Občine Žirovnica za leto 2020 ter predlaga občinskemu svetu, da sprejme sklep, tako kot je naveden v gradivu.**

PRISOTNI: 4

ZA: 4

PROTI: 0

Sklep je bil sprejet.

# AD 4. Razvojni program Občine Žirovnica 2030

Župan je podal uvodno pojasnilo na gradivo.

Slavka Zupan je predstavila Razvojni program občine Žirovnica 2030.

Ciril Dolar Čiro: - Kaj se bo naredilo z bivšo cesarsko cesto? Navede naj se vizija, kaj bo s to cesto.

- Na str. 20 se pogovarjamo o turizmu in kmetijstvu skupaj. Imamo pa zelo lepe planine s kočami. Menil je, da bi večji poudarek morali dati agrarnim skupnostim in planinam, to bi bil dejansko vrh kmečkega turizma. Vsaka planina bi morala biti živa, kjer se pase živina in je mogoče dobiti domače jedi.

- Str. 38: Večgeneracijski športni park: ali se lahko bolj podrobno predstavi?

- Str. 42: Navedeno je, kot da je vsa dolina Završnica Natura 2000, vendar to ni res.

- Str. 47: Ali je doinštalacija HE Moste še aktualna?

- Menil je, da bi morali za vodo, ki je v zakonodaji lepo opredeljena, nameniti kakšno besedo več. Po vaseh imamo tudi stara vodna zajetja pitne vode in bi jim morali nameniti pozornost. Menil je, da bi morali dobro preveriti v dokumentih objekte, ki so nad zajetji obstoječih vodovodov. Gre za Ajdno in Završnico. Nad vsemi zajetji so planinski pašniki.

Župan se je zahvalil za konstruktivne predloge in pojasnil, da teksta v dokument ni mogoče več vnašati, ker ga je strateška skupina že potrdila. Vsi smo pripombe že dali prej in tudi vse je zajeto v razvojnem programu.

Cesarska cesta gre v okviru trajnostnega razvoja turizma in kmetijstva. Stvar je na predlagateljih in odločevalcih, v katero smer in v kolikšni meri se bo to izvedlo. Podpira predlog glede planin. Dejal je, da so na delavnicah sodelovali tudi kmetje in predstavniki AS. Interes se je pokazal zelo nizek. Na strateškem svetu se je RAGOR-ju dalo nalogo, da obiščejo vsako kmetijsko gospodinjstvo in AS in se pogovorijo z vsakim posebej. Mogoče bo takrat večji odziv. Meni še, da se bo tako prišlo do konkretnih korakov.

Slavka Zupan: v povezavi s cesarsko cesto se ni navedlo ničesar. Je potencial, ki ga je potrebno izkoristiti. Verjetno bo še naprej namenjena za lokalni turizem.

- Za AS je namenjen poseben ukrep za podporo ohranjanja čebelarstva, planinske paše in tradicionalne krajine. AS konkretnih idej in pobud niso imele. V razvojnem programu je nastavljeno, v kolikor bo v bodoče prišlo do kakšnih sprememb, da se jim nudi podpora.

- Završnica je zgolj polovica pod Naturo 2000. Gre za tehnično napako, zato bi se v gradivu popravilo.

Na str. 42 je navedeno, da je Završnica v celoti v Naturi 2000, zato se bo na tej strani navedel redakcijski popravek, da je samo polovica Završnice v Naturi 2000.

- He Moste: bo doinstalacije prišlo, vendar v drugačni obliki, kot je bilo prvotno planirano (usklajeno z Zavodom za varstvo narave).

- Obnovljivi viri: občina že ima razpise za obnovljive vire, izkazalo se je za dober ukrep, zato ostajajo prioriteta občine.

Tatjana Mulej je podprla pobudo glede starih vodnih virov. Dobro bi bilo zanje poskrbeti. Mogoče se jih kdaj uporabi.

Župan: Stari vodni viri: to je stvar vzdrževanja javne infrastrukture in se obnavljajo. So rezervni vodni viri, ki trenutno niso v uporabi. JKP Jeko ima v načrtu in bo v naslednjih letih poskrbljeno.

Mojca Vene je dejala, da je v programu ostalo veliko zadev iz preteklih let. Glede na ta načrt, bodo zadeve iz preteklosti pobrale večji finančni del in tako ne bodo prišle na vrsto še druge zadeve, ki so tudi produktivne in dobre. Menila je, da bi morala občina poskrbeti, da bo dom za starejše res namenjen našim občanom.

- V programu je navedeno: »mirno, naravno, tradicionalno življenje», kar ni enako s turizmom zaradi razhajanj. Ljudje izražajo bojazen po eni strani, po drugi strani pa, da je turizem neizkoriščena priložnost občine. Kaj pretehta?

- Butični turizem: menila je, da bi moral biti bolj razdelano, kaj je butični turizem.

Slavka Zupan: - preneseni projekti: so veliki projekti in so večina strateški projekti. Ne dodaja se jih prav veliko, razen tistih, ki so povezani z državo in nekaj mehkih projektov. Tiste stvari, ki se jih na novo dodaja, se jih bo šele prostorsko preverilo.

Večnamenski športni park: podobno kot ima Radovljica. Je ideja, ki jo je potrebno preveriti, če sploh zdrži. Mišljena je bila Glenca, ki ima dovolj veliko površino.

- Dilema glede turizma in mirnega okolja: Turizem je lahko le dodatna dejavnost. Ne govori se o množičnem turizmu. Usmerja se bolj na enega gosta, ki ve, kam prihaja, v podeželsko okolje. Ni se navedlo za koliko se bo povečevalo število namestitev, ker se tega ne želi spodbujati. Spodbuja se družinske penzione in nadgradnjo že odprtih penzionov in da svoji ponudbi dodajo dodatno storitev (zajtrk). Izpostavila je Julijano trail, ki je mehka oblika turizma in gre za pohodniško daljinsko pot, ki gre skozi Žirovnico.

Miran Dolar: V razvojnem programu je narejen nek okvir z vsemi predalčki, znotraj tega pa se lahko oblikuje prostor in dejavnosti, v katerem vsakdo lahko sodeluje.

Vodni viri: občina mora zaščititi prostor, kjer je lokacija vodnega vira. Če bi bil v današnjih časih izvir Završnica, v okolici ne bi bilo nobenih koč.

Kmetijstvo: Potrebne bodo neke vzpodbude. 90% je zatravljenih površin. Na ravninskem področju je škoda, da ni bolj izkoriščeno.

Župan je dejal, da je večina pobud in predlogov prišlo iz delavnic in anket in od ljudi.

Namestnica predsednika je dala na glasovanje naslednji:

SKLEP št. 64:

**Odbor za prostor, varstvo okolja in gospodarsko infrastrukturo sprejema Razvojni program občine Žirovnica 2030 s predlaganim popravkom.**

*(Na str. 42 je navedeno, da je Završnica v celoti v Naturi 2000, zato se bo na tej strani navedel redakcijski popravek, da je samo polovica Završnice v Naturi 2000)*

PRISOTNI: 4

ZA: 3

PROTI: 0

Sklep je bil sprejet.

# AD 5. Predlog Odloka o programu opremljanja stavbnih zemljišč in merilih za odmero

# komunalnega prispevka za območje OPPN Žirovnica - novi center - ŽI2 (1. obravnava)

Župan je podal uvodno pojasnilo na gradivo.

Ivo Kejžar je podal natančno predstavitev gradiva.

Tatjana Mulej: Pri preračunih lahko nekje pride do plačila s strani investitorja, v drugih primerih pa do manjše vrednosti, ali občina vrne denar?

Ivo Kejžar je pojasnil, če bi prišlo do minusa, občina ne plača. Po zakonu je tako, da ostane preplačano. Zneska se ne vrača. Ko govorimo o programih opremljanja, ki se nanašajo na komunalno opremo, se pripravljajo na način dejanske cene gradbene izvedbe.

Namestnica predsednika je dala na glasovanje naslednji:

SKLEP št. 65:

**Odbor za prostor, varstvo okolja in gospodarsko infrastrukturo sprejema predlog Odloka o programu opremljanja stavbnih zemljišč in merilih za odmero komunalnega prispevka za območje OPPN Žirovnica - novi center - ŽI2 v prvi obravnavi.**

PRISOTNI: 4

ZA: 4

PROTI: 0

Sklep je bil sprejet.

# AD 6. Predlog Odloka o programu opremljanja stavbnih zemljišč in merilih za odmero

# komunalnega prispevka za območje OPPN Selo jug SE 3 (1. obravnava)

Župan je podal uvodno pojasnilo na gradivo.

Ivo Kejžar je podal natančno predstavitev gradiva.

Razprave ni bilo.

Namestnica predsednika je dala na glasovanje naslednji:

SKLEP št. 66:

**Odbor za prostor, varstvo okolja in gospodarsko infrastrukturo sprejema predlog Odloka o programu opremljanja stavbnih zemljišč in merilih za odmero komunalnega prispevka za območje OPPN Selo jug**

**SE 3 v prvi obravnavi.**

PRISOTNI: 4

ZA: 4

PROTI: 0

Sklep je bil sprejet.

# AD 7. Uveljavitev spremembe cene za obdelavo mešanih komunalnih odpadkov v občini

# Žirovnica

Župan je podal uvodno pojasnilo na gradivo.

Uroš Bučar in Igor Petek sta predstavila natančno pojasnilo na gradivo in predstavila elaborate.

Mojca Vene je podala mnenje, da razume potrebo po dvigu cen, vendar nekaj mesecev nazaj se je potrdilo podražitev in se je dejalo, da novih podražitev ne bo.

Župan je dejal, da so vsi elaborati javnih služb javnega podjetja pokazali, da cena ne bo spremenjena. Direktor je nalogo opravil in z notranjo reorganizacijo zadevo pripeljal do faze, da ni prišlo do podražitev, vendar gre v tem primeru za storitev, ki je ne opravlja JEKO.

Tatjana Mulej: Cena povišanja ni velika. Moti jo, da je obravnavana cena za gospodinjstva ena, za gospodarski subjekt (poslovna dejavnost, društva, vikendi) pa je drugačna cena. Ali je po uredbi MEDO to dovoljeno?

Ivo Petek: Gre za isto ceno, ki je izražena v drugi enoti in izračunana iz prve. Na podlagi sodila je druga cena, ki je za gospodarske subjekte izračunana iz prve. Do javnega podjetja uporabljajo samo eno ceno, javno podjetje pa potem za gospodarske subjekte izračuna še ceno na liter in ceno na m2.

Župan je dodal, da gre pri odvozu smeti po enakem principu. Izračun je drugačen za gospodinjstva, kot za tiste, ki opravljajo svojo dejavnost.

Tatjana Mulej je menila, da je obdelava odpadkov, ko se jih pripelje na deponijo, vse eno ali so iz podjetja, vikenda, firme ali so gospodinjska. Prepričana je, da bi morala biti cena za vse enaka.

Petra Žvan je povedala, da smo pred zadnjo podražitvijo imeli količino odpadkov na osebo. Revizor je posebno opozoril, da je potrebno sprejeti ceno na tono, ker je število prebivalcev vrednostno sodilo, zato se lahko konec leta delajo poračuni. Pri gospodinjstvih je cena na tono preračunano na x prebivalcev. Pri gospodarstvu pa je fiksno preračunano na m2, ker prebivalcev ni. Cena na tono je fiksna.

Župan je predstavil primer: doma so štirje člani in plačujejo na osebo. V podjetju Saxsonia Franke ne morejo računati na zaposlene (na 100 delavcev), ampak na gospodarski subjekt, izhajajoč iz iste cene. Pomembno je, da je izhodišče enako za vse.

Tatjana Mulej: Koliko je bilo za leto 2019 in 2020 zbranih mešanih komunalnih odpadkov, koliko obdelanih s strani Ekogorja in koliko odpeljanih v tujino oz. v Anhovo?

Uroš Bučar je pojasnil, da je bilo zbranih od 480 do 490 ton za občino Žirovnica. Vsi odpadki so bili obdelani. 30 % od zbranih je bilo odloženih. Koliko pa je bilo odpeljanih pa trenutno ne ve.

Igor Petek: V elaboratu je razdelano tako, da je 49 % lahke frakcije, ki jo je potrebno odpeljati v sežigalnico, 30% pa ostane na deponiji in 19% gre skozi postopke bio stabilizacije in izide v zrak. Sam proces je v elaboratu obrazložen.

Tatjana Mulej: Kolik ostane 1 tona odpeljanih odpadkov s strani Ekogorja, ki se jih odpelje v Anhovo?

153 EUR pride cena, ki jo je izračunal Ekogor. Menila je, da je cena odvoza odpadkov v Anhovo drugačna. Želi vedeti, kakšna je prava zaračuna cena. Želi do centa natančno vedeti, kako so do teh podatkov prišli.

Koliko je lahke frakcije od 49 %? Ali je bila že vsa odpeljana? Ali jo morajo še kaj odpeljati? Zakaj ni bila odpeljana? V kolikor je niso odpeljali, to pomeni, da so občanom zaračunali, sami pa imajo odpadke še v skladiščih.

Gospod Petek je predstavil stroške: Povedal je, da je potrebno vso lahko frakcijo za končne prejemnike dodatno obdelati. Povprečni strošek je 153 EUR/t in je upoštevano tudi v elaboratu.

Pri procesu prevzema lahke frakcije je cena pri Salonitu Anhovo 111 EUR, dodatna priprava mletje in izločanje težkih kovinskih in anorganskih snovi stane 19,80 EUR po toni, prevoz iz Jesenic v Anhovo stane 22,20 EUR, kar skupaj znese 153 EUR. V elaboratu je navedeno 153 EUR po toni. Vsa lahka frakcija iz preteklosti ni bila še odpeljana in bo odpeljana v naslednjih dveh letih (zato imajo program). Ker gospodarska javna služba ni bila vzpostavljena, so morali najti druge prostore. Odpadki niso bili odpeljani zato, ker ni obstajala možnost. Ni se dalo nikamor odpeljati. Cene so včasih bolj ugodne, včasih so manj ugodne.

Tatjana Mulej je vprašala še, koliko je še ostalo odpadkov iz preteklosti?

Ivo Petek je odgovoril, da gre za 21.300 ton odpadkov. Zaloge so trenutno na začasnem skladišču na MM. V januarju in februarju je bila zaloga zmanjšana za 2.000 ton.

Miran Dolar: Dejstvo je, da je bila cena za tono pred 10 ali 5 leti 100 EUR, sedaj pa je 200 EUR. Če je zadeva ustavljena, potem ne moreš odpeljati. Sosežig dovoljuje 3x večje emisije iz sežigalnice, kot pa iz sežigalnice, ki je temu namenjena. Država vsa leta ni mogla urediti zadeve in sedaj ne moremo poskrbeti za smeti.

Tatjana Mulej: Salonit Anhovo ni problem mešanih komunalnih odpadkov, ampak je problem Salonita. Gre za stvari, ki niso popolnoma jasne, zato je hotela dobiti vse podatke.

Župan je dejal, da so se njena vprašanja zdela na mestu, vendar se je šlo stran od vzroka za dvig cen. Politične stranke so iz te zadeve na Jesenicah naredile politični problem. Poročevalca sta korektno podala pojasnilo za vsak cent, kako so zaračunali. Žal odpadkov niso mogli kam odpeljati. Odvoz so zaračunali in jih bodo tudi odpeljali. Gre za velik problem države. Bojmo se, če nam Ekogor pobegne, potem bomo imeli res problem in tudi večje zneske na položnicah.

Tatjana Mulej se ni strinjala, da so to politična vprašanja Jesenic. Sama je seznanjena samo toliko, da ima občina Jesenice z Ekogor-jem podpisano koncesijsko pogodbo, občina Žirovnica pa ima podnajemno pogodbo. Sama je postavila vprašanja za občino Žirovnica.

Župan je dejal, da je problem z odpadki na Jesenicah postal politični problem. Zavedati se moramo, da v občini nimamo težav s skladiščenjem odpadkov, nimamo smradu. Če se kaj zalomi, bo tudi naša občina imela bale po parkiriščih. Že pred leti bi občine ustanoviteljice in solastnice MM to morale same narediti in bi bila to dejavnost JKP. Predlog povišanja za 0,21 EUR po osebi/mesec je minimalni dvig, da zadeve funkcionirajo. Prevoza ostanka odpadkov, ki je na njihovi deponiji, občani ne bodo dodatno plačevali.

Namestnica predsednika je dala na glasovanje naslednji:

SKLEP št. 67:

**Odbor za prostor, varstvo okolja in gospodarsko infrastrukturo je obravnaval** **Uveljavitev spremembe cene za obdelavo mešanih komunalnih odpadkov v občini Žirovnica in predlaga Občinskemu svetu, da sprejme sklepe, tako kot so navedeni v gradivu.**

PRISOTNI: 4

ZA: 3

PROTI: 1

Sklep je bil sprejet.

# AD 8. Informacije:

# - Poročilo o izvajanju lokalnega energetskega koncepta Občine Žirovnica za leto 2020

Župan je podal pojasnilo na gradivo.

Razprave ni bilo.

# AD 9. Vprašanja in pobude

**Mojca Vene** je opozorila na eko otok na Breznici pri transformatorju, ki je vedno natrpan s smetmi. Predlagala je, da bi ga bilo potrebno večkrat prazniti. Predvideva se, da nekdo od nekod vozi večje količine smeti in so zabojniki prehitro polni.

**Župan** je povedal, da bo v kratkem nova oblika eko otoka v Žirovnici. V roku 3 let se bo vse obstoječe eko otoke nadomestilo z novimi. Strošek znaša cca 4 tisoč EUR za nov ekološki otok.

**Marija Lužnik** je spomnila, da na Breznici ne morejo še biti novi otoki, zaradi rekonstrukcije ceste. Ne more se pa preprečiti ali nadzirati, da nekdo odlaga večjo količino smeti.

**Tatjana Mulej:** - Kako deluje Prostofer?

- Do kdaj je predvideno, da bo stekel železniški promet, s tem da bo v Žirovnici narejeno tisto, kar je predvideno?

- Ali bo vrtec v obrtni coni?

**Župan** je odgovoril: - Prostofer deluje odlično. Prevozi so večkrat na teden, včasih tudi večkrat na dan. Ljudje so zelo zadovoljni. Pohvalil je delo prostovoljcev.

- Železnice bodo zaprte do julija. Protihrupna zaščita. Predstavil je načrt države. Izvajalec je izbran.

- Vrtca v poslovni coni ne bo. Šlo naj bi za zasebni vrtec Montessori.

**Tatjana Mulej**: Ker vrtca v poslovni coni ne bo, kaj to pomeni za povečanje proračuna? Kakšen je plan za naprej?

**Župan** je povedal, da je predvidena dogradnja vrtca do leta 2024. Namreč dviguje se število prebivalcev in število otrok. Prepričan je, da bi določeni starši dali otroke v Montessori. Prepričan je, da bo v bodoče potrebno vrtec povečati. Dokumentacijo oz. idejno zasnovo se bo pripravilo, da se bo videlo možno območje razširitve.

**Petra Žvan** je dodatno povedala, da je problem v demografiji. V letošnjem letu je bil vrtec prazen. Vzeti so morali otroke tudi od drugod. Izpostavila je primer: Starši so otroke vpisali v vrtec v Žirovnico, otrok je bil sprejet, na koncu pa so šli v Radovljico. Rojstva v občini padajo. Podrobno se spremlja število vpisov, da se bo videlo, če se bo dalo zapolniti vrtec.

Seja je bila zaključena ob 20.10 uri.

Zapisala: Namestnica predsednika:

Helena Čadež, dipl.upr.org. Tatjana Mulej, l.r.